A Bizottság irányelve
(1983. december 14.)
a gépjárművek és pótkocsijuk világító és fényjelző berendezéseinek felszerelésére vonatkozó tagállami jogszabályok közelítéséről szóló 76/756/EGK tanácsi irányelvnek a műszaki fejlődéshez történő hozzáigazításáról
(84/8/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 80/1267/EGK irányelvvel [1] és Görögország csatlakozási okmányával módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] és különösen annak 11. cikkére,
tekintettel a legutóbb a 83/276/EGK irányelvvel [3] módosított, a gépjárművek és pótkocsijuk világító és fényjelző berendezéseinek felszerelésére vonatkozó tagállami jogszabályok közelítéséről szóló, 1976. július 27-i 76/756/EGK tanácsi irányelvre [4] és különösen annak 4. cikkére,
mivel a szerzett tapasztalatokra figyelemmel és a technikai haladás ismeretében most lehetővé vált nemcsak egyes követelmények kiegészítése és azok tényleges vizsgálati feltételekkel való nagyobb összhangjának megteremtése, hanem szigorítása is a járműben ülők és más közlekedők biztonságának növelése céljából;
mivel az ezen irányelvben előírt intézkedések összhangban vannak a gépjárművek kereskedelme műszaki akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/756/EGK irányelv I. melléklete ezennel az ezen irányelv mellékletében meghatározottak szerint módosul.
2. cikk
(1) 1984. október 1-jétől kezdődő hatállyal az I. melléklet 1.5.7.-1.5.20. pontjában felsorolt kötelező vagy megengedett világító és fényjelző berendezések járműre történő felszerelésére hivatkozással a tagállamok:
- nem tagadhatják meg egy adott gépjárműtípus vonatkozásában az EK típusjóváhagyást, a 70/156/EGK irányelv 10. cikke (1) bekezdésének utolsó francia bekezdésében említett okirat kibocsátását vagy a nemzeti típusjóváhagyás megadását, vagy
- nem tilthatják meg a járművek forgalomba helyezését,
amennyiben az említett világító és fényjelző berendezések felszerelése megfelel ezen irányelv rendelkezéseinek.
(2) 1985. április 1-jétől kezdődő hatállyal a tagállamok:
- a továbbiakban nem bocsáthatnak ki a 70/156/EGK irányelv 10. cikke (1) bekezdésének utolsó franciabekezdésében említett okiratokat olyan járműtípusokra, amelyekben az említett világító és fényjelző berendezések felszerelése nem felel meg ezen irányelv rendelkezéseinek,
- megtagadhatják azon járműtípus vonatkozásában a nemzeti típusjóváhagyás megadását, amelyben az említett világító és fényjelző berendezések felszerelése nem felel meg ezen irányelv rendelkezéseinek.
(3) 1987. október 1-jétől kezdődő hatállyal a tagállamok megtilthatják azon járművek forgalomba helyezését, amelyekben az említett világító és fényjelző berendezések felszerelése nincs összhangban ezen irányelv rendelkezéseivel.
3. cikk
A tagállamok legkésőbb 1984. október 1-jéig hatályba léptetik azon rendelkezéseket, amelyek szükségesek ahhoz, hogy ezen irányelvnek megfeleljenek és erről haladéktalanul tájékoztatják a Bizottságot.
4. cikk
Ennek az irányelvnek a tagállamok a címzettjei.
Kelt Brüsszelben, 1983. december 14-én.